
I forskningsprosjektet VIMTE (Developing Human Rights Values in Mathematics Teacher Education: Education with and by Youth), et NFR støttet forskningsprosjekt i matematikkdidaktikk,  er vi i gang med å forske på hvordan vi kan innlemme menneskerettighetsverdier i norsk matematikklærerutdanning og dermed også i fremtidig praksis i norsk skole.  Overordnede verdier som etisk bevissthet, menneskeverd og demokratisk deltakelse er nedfelt i LK20, men disse verdiene har tradisjonelt vært lite arbeidet med i tilknytning til matematikkfaget, både i Norge og i resten av verden. ViMTEs hovedmål er å utvikle ny innsikt for å styrke bevisstheten rundt koblingene mellom matematikkfaget og disse overordnede verdiene i lærerplanen, og vi bygger på teori fra kritisk matematikkdidaktikk og menneskerettighetsforskning. 
Vi har en deltakende forskningstilnærming, inspirert av YPAR (Youth Participatory Action Research) hvor vi involverer ungdom aktivt i forskningsprosessen. Vi jobber med ungdom på 9. tinn, både i fokusgrupper og i et advisory board, og sammen søker vi å utvikle forståelse for hvordan dagens praksis støtter og hindrer innlemmingen av de nevnte verdiene i matematikkfaget. Vi undersøker også hvordan vi kan gjøre arbeid med disse verdiene mer aktivt tilgjengelige i og gjennom matematikkfaget. Ungdommenes ideer og forslag er helt sentrale i denne prosessen og gjennom prosjektets sykliske karakter, så skal ungdommenes stemmer og ideer bringes videre til en gruppe lærerutdannere i matematikkdidaktikk og deres studenter. Sammen vil de utvikle undervisningsopplegg i VIMTEs ånd, som skal prøves ut i praksis. 
På konferansen ønsker vi å legge frem perspektivene som guider oss i vårt deltakende forskingsarbeid med ungdommene. Vi ønsker å dele hvordan vi forsøker å koble menneskerettighetsverdier og matematikkfaget på en hensiktsmessigmåte i lys av LK20 og verden vi lever i.  Vi vil presentere verktøy vi bruker i vår deltakende forskningstilnærming, hvilke sentrale erfaringer vi har så langt i prosessen og hvilke refleksjoner vi har gjort oss i arbeidet med ungdommene. Vi vil også dele hvordan vi reflekterer over forskningsprosessen vi står i, som er relevant for kommende forskningsprosjekter både i Norge og resten av verden. 
